Валентин Церовски
Валентин Иванов Церовски е български политик, министър на регионалното развитие и благоустройството от 2002 до 2005 г.

Биография 
Валентин Церовски е роден на 20 март 1956 г. в град Русе. През 1981 г. завършва ВИММЕСС – град Русе, спец. „Изчислителна техника“. През 1998 г. специализира финансов мениджмънт в застраховането в Стопанска академия „Д. А. Ценов“.

Професионалната си кариера започва през 1981 г. като конструктор в Базата за развитие и внедряване в завод „Найден Киров“ в Русе. През 1993 г. учредява и става заместник-председател на Съвета на директорите и първи заместник-главен изпълнителен директор на Международната застрахователна компания „Европа“ АД. През 2001 г. учредява и е избран за председател на съвета на директорите и изпълнителен директор на „Строително-инженерингова компания – София“ АД.

От 1990 г. той е Народен представител във Великото Народно събрание и подписва новата Конституция на Република България. През 2001 г. е избран за Народен представител от НДСВ в XXXIX народно събрание от 29-и МИР Хасково. Член е на Комисията по бюджет и финанси, Комисията по външна политика, отбрана и сигурност. През декември 2002 г. той заема поста министър в МРРБ на мястото на Костадин Паскалев от БСП. След новите парламентарни избори и съставянето на ново правителство през август 2005 г. той е заменен на поста от Асен Гагаузов. Три месеца преди изборите подписва скандалния договор за магистрала „Тракия“.

Валентин Церовски е учредител на Атлантическия клуб, от 1991 г. е член на неговия Управителен съвет, а към август 2007 е член на Борда на директорите му.

Церовски е семеен и има 1 син. Умира на 23 май 2012 г. след тежко боледуване.

Източници

Външни препратки 
 Биография на Валентин Церовски на сайта на МРРБ (архивирана от archive.org през 2005 г.)
 

Български политици след 1989
Български министри
Народни представители от НДСВ
Възпитаници на Русенския университет
Родени в Русе
Починали в София